b'\n_START_ARTICLE_\nAlstrem\xc3\xa8ria\n_START_SECTION_\nMorfologia\n_START_PARAGRAPH_\nAquestes plantes tenen un \xc3\xbanic rizoma fi, o un grup de rizones (la "corona"). T\xc3\xa9 unes arrels d\'emmagatzematge d\'aigua unides al rizoma per arrels principals, en una forma similar a les arrels de les d\xc3\xa0lies. Les tiges a\xc3\xa8ries poden ser molt curtes en algunes esp\xc3\xa8cies alpines dels Andes (uns pocs cent\xc3\xadmetres), o assolir el metre i mig en altres esp\xc3\xa8cies. Anualment (o m\xc3\xa9s sovint en alguns h\xc3\xadbrids), les arrels produeixen fins a 80 nous brots per planta, cadascun acabat en una umbel\xc2\xb7la d\'unes 10 flors. Potser el tret morfol\xc3\xb2gic m\xc3\xa9s fascinant i revelador de les Alstroemeria i altres plantes cosines (les molt semblants Bomarea, de la mateixa fam\xc3\xadlia Alstroemeriaceae) sigui el fet que les fulles s\xc3\xb3n resupinades, \xc3\xa9s a dir, que pivoten cent vuitanta graus sobre el seu eix, de manera que el que sembla la part superior de la fulla \xc3\xa9s, de fet, la inferior. Aquesta caracter\xc3\xadstica \xc3\xa9s tamb\xc3\xa9 distintiva de les orqu\xc3\xaddies._NEWLINE_Les flors d\'aquest g\xc3\xa8nere acostumen a ser molt vistoses. Els sis t\xc3\xa8pals (t\xc3\xa8pal indica tant els p\xc3\xa8tals com els s\xc3\xa8pals quan uns i altres s\'assemblen, com en les amaril\xc2\xb7lis) s\xc3\xb3n for\xc3\xa7a similars. En algunes esp\xc3\xa8cies dos t\xc3\xa8pals s\xc3\xb3n m\xc3\xa9s grans i de colors ben cridaners, de manera que actuen com a reclams per a la pol\xc2\xb7linitzaci\xc3\xb3. L\'ovari \xc3\xa9s inferior i les llavors s\xc3\xb3n dures i arrodonides.'